รัฐบาลไทย-ข่าวทำเนียบรัฐบาล-มท.1 เป็นประธานการประชุม คกก.สำรวจการกักตุนโภคภัณฑ์ เน้นการป้องกันและปราบปรามการกักตุนสินค้า ประชาชนสามารถซื้อเครื่องอุปโภคบริโภคได้ในราคาปกติ [กระทรวงมหาดไทย]
วันพฤหัสบดีที่ 9 เมษายน 2563
มท.1 เป็นประธานการประชุม คกก.สํารวจการกักตุนโภคภัณฑ์ เน้นการป้องกันและปราบปรามการกักตุนสินค้า ประชาชนสามารถซื้อเครื่องอุปโภคบริโภคได้ในราคาปกติ [กระทรวงมหาดไทย]
มท.1 เป็นประธานการประชุม คกก.สํารวจการกักตุนโภคภัณฑ์ เน้นการป้องกันและปราบปรามการกักตุนสินค้า ประชาชนสามารถซื้อเครื่องอุปโภคบริโภคได้ในราคาปกติ
เมื่อวันที่ 8 เม.ย. 63 เวลา 13.30 น. ที่ห้องประชุมราชสีห์ ศาลาว่าการกระทรวงมหาดไทย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะประธานคณะกรรมการสํารวจการกักตุนโภคภัณฑ์ เปิดการประชุมคณะกรรมการสํารวจการกักตุนโภคภัณฑ์ ตามพระราชบัญัติสํารวจการกักตุนโภคภัณฑ์ พ.ศ.2497 ครั้งที่ 1/2563 ผ่านระบบ Video Conference โดยคณะกรรมการ ประกอบด้วย นายฉัตรชัย พรหมเลิศ ปลัดกระทรวงมหาดไทย ปลัดกระทรวงอุตสาหกรรม ปลัดกระทรวงพาณิชย์ ปลัดกระทรวงเกษตรและสหกรณ์ อธิบดีกรมส่งเสริมการปกครองท้องถิ่น อธิบดีกรมการปกครอง ผู้แทนอธิบดีกรมศุลกากร อธิบดีกรมการค้าภายใน อธิบดีกรมสรรพากร และผู้แทนผู้บัญชาการตํารวจแห่งชาติ เข้าร่วมการประชุม
พลเอก อนุพงษ์ เผ่าจินดา รมว.มท. กล่าวว่า สถานการณ์ปัจจุบันได้มีการระบาดอย่างรุนแรงของโรคติดเชื้อไวรัสโคโรนา 2019 หรือโรคโควิด-19 อันเป็นโรคติดต่อร้ายแรง ทําให้บุคคลบางกลุ่มถือโอกาสกักตุนโภคภัณฑ์ที่จําเป็นต่อการเฝ้าระวังและควบคุมติดตามการระบาด การป้องกัน และการรักษาโรค ตลอดจน การกักตุนเครื่องอุปโภคบริโภคและสิ่งจําเป็นต่อการดํารงชีวิตประจําวันของประชาชน เพื่อให้โภคภัณฑ์ดังกล่าว ขาดแคลนในท้องตลาด ราคาจะได้สูงขึ้น ซึ่งเป็นการกระทําที่เอารัดเอาเปรียบและสร้างความเดือดร้อนให้แก่ประชาชนและสังคม จึงมีความจําเป็นต้องบังคับใช้พระราชบัญญัติสํารวจการกักตุนโภคภัณฑ์ พ.ศ. 2497 อย่างจริงจัง ซึ่งเมื่อวันที่ 6 เม.ย. 2563 พระบาทสมเด็จพระเจ้าอยู่หัว ทรงโปรดเกล้าฯ ให้มีพระราชกฤษฏีกากําหนดท้องที่เขตสํารวจการกักตุนโภคภัณฑ์ พ.ศ. 2563 ขึ้น เพื่อที่จะกําหนดพื้นที่สํารวจฯ โดยมีผลบังคับใช้เมื่อวันที่ 6 เมษายน ที่ผ่านมา แล้วในการประชุม ครม.เมื่อวันที่ 31 มี.ค. 2563 มีมติแต่งตั้งคณะกรรมการสํารวจการกักตุนโภคภัณฑ์ ตามพระราชบัญญัติสํารวจการกักตุนโภคภัณฑ์ พ.ศ. 2497 ขึ้นใหม่ เพื่อดําเนินการในเรื่องดังกล่าว
สําหรับการประชุมในวันนี้ ที่ประชุมได้มีการพิจารณาใน 4 เรื่องสําคัญ คือ 1.ร่างคําสั่งคณะกรรมการฯ เรื่อง แต่งตั้งพนักงานเจ้าหน้าที่ตามพระราชบัญญัติสํารวจการกักตุนโภคภัณฑ์ พ.ศ. 2497 เพื่อให้การดําเนินการเป็นไปอย่างมีประสิทธิภาพ สามารถป้องกันและปราบปรามการกักตุนโภคภัณฑ์ต่าง ๆ อันส่งผลให้เกิดความเดือดร้อนแก่ประชาชน โดยเฉพาะอย่างยิ่งในภาวะการณ์ที่ประเทศกําลังประสบปัญหาอยู่ในขณะนี้ โดยแบ่งเป็น 2 พื้นที่ คือในเขตท้องที่กรุงเทพมหานคร และจังหวัดอื่น ๆ โดยให้มีพนักงานเจ้าหน้าที่เช่น ผู้ว่ากทม. ปลัดกทม. ในเขตท้องที่กรุงเทพมหานคร และผู้ว่าราชการจังหวัด/รองผู้ว่าราชการจังหวัด ในจังหวัดอื่น ๆ เป็นต้น 2.ร่างประกาศคณะกรรมการฯ เรื่อง กําหนดระยะเวลาทําการสํารวจการกักตุนโภคภัณฑ์ของพนักงานเจ้าหน้าที่ตามพระราชบัญญัติสํารวจการกักตุนโภคภัณฑ์ พ.ศ. 2497 3.ร่างประกาศคณะกรรมการฯ เรื่อง กําหนดพนักงานเจ้าหน้าที่ผู้มีอํานาจ และแบบเอกสารในการดําเนินการตามมาตรา 9 แห่งพระราชบัญญัติสํารวจการกักตุนโภคภัณฑ์ พ.ศ.2497 และ 4.ร่างประกาศคณะกรรมการฯ เรื่อง กําหนดวิธีการขายโภคภัณฑ์ การยึด และบังคับซื้อโภคภัณฑ์ตามมาตรา 9(4) แห่งพระราชบัญญัติสํารวจการกักตุนโภคภัณฑ์ พ.ศ.2497
พลเอก อนุพงษ์ เผ่าจินดา กล่าวเพิ่มเติมว่า ในขณะนี้ รัฐบาลมุ่งที่จะลดการแพร่ระบาดของโรคโควิด-19 โดยใช้มาตรการเชิงป้องกันในการดูแลสุขลักษณะ การรณรงค์ Social Distancing และมาตรการสกัดกั้นเช่นการกักตัว (Quarantine) ทุกรูปแบบอย่างเข้มข้น แต่อย่างไรก็ตาม ก็จะต้องเตรียมการเพื่อให้ชีวิตความเป็นอยู่ของประชาชน สามารถดําเนินต่อไปได้อย่างเป็นปกติ สามารถซื้อเครื่องอุปโภคบริโภคได้ในราคาที่เป็นธรรม และต่องไม่มีการกักตุนสินค้า และสิ่งจําเป็นต่อการดํารงชีวิตของประชาชน ดังนั้น พนักงานเจ้าหน้าที่ที่ได้รับแต่งตั้งต้องไปสร้างความเข้าใจกับประชาชนในพื้นที่ไม่ให้มีการกักตุนสินค้า และถ้ามีการกระทําความผิดจะมีบทลงโทษอย่างไร ทั้งนี้อาจมีกฎหมายฉบับอื่นที่เกี่ยวข้องก็สามารถนํามาบังคับใช้ได้ทุกฉบับ และให้ผู้ว่าราชการจังหวัด/ผู้ว่าราชการกรุงเทพมหานคร และพนักงานเจ้าหน้าที่ใช้มาตรการด้านการข่าวในการสืบหาบุคคลหรือกลุ่มบุคคลใดที่กักตุนสินค้า และดําเนินการตามกฎหมายอย่างเคร่งครัด